
Între alte lucrări privitoare la istoria românilor de peste Nistru, tipărite în Rusia, 
a rămas fără băgare de seamă din partea bibliografiei româneşti, cercetarea făcută de 
defunctul membru al Societăţii de istorie şi antichități din Odesa, protoiereul A.G. 


anul 1860, broşura nr. 6, pe luna septembrie. 


Fiindcă arătatul număr din monitorul din Herson în timpul din urmă este o 
raritate bibliografică, Societatea de istorie şi antichități din Odesa, conform hotărârii sale 
de la 16 martie anul 1912 “Cu prilejul centenarului anexării Basarabiei la Rusia”, a 
retipărit arătata lucrare a protoiereului A.G. Lebedinţev în memoriile societății pe anul 
1913, vol. XXXI. 


Cercetarea protoiereului A.G. Lebedinţev este făcută după nişte documente 
foarte sănătoase şi anume: 


1) după gramotele de hirotonire şi de absolvire a preoților hirotoniți de chiriarhii 
Moldovei şi trimişi în parohiile din Ucraina hanului, adică în regiunea Oceakov, care 
apoi, fiind asupriți de mahomedani, turci sau tătari, căutau refugiu în eparhia vecină cu 
Ucraina hanului, în aşa- numita eparhie a slovenilor şi apoi a Novorosiei; 


2) din informaţiile oficiale culese de stăpânirea eparhială a Eparhiei slovenilor 
despre populaţia ortodoxă în regiunea Oceakov, după anexarea ei la Rusia după 1791; 


3) din monitorul clerului pe anii întâi ai stabilirii a orânduielilor bisericeşti din 
Rusia în Ucraina hanului. 


Toate aceste izvoare autorul le-a găsit în arhiva consistoriului Herson din 
Odesa, unde ele s-au adus în anul 1837 din consistoriul Ekaterinoslavului, după ce au 
mai fost şi prin alte arhive; deoarece se ştie că în Odesa, mai târziu, s-a stabilit catedra 
episcopilor Novorosiei, iar până atunci a fost ba în Poltava, ba în Novomirgorod, ba în 
Ekaterinoslav. 


Cercetarea foarte bună a protoiereului A.G. Lebedinţev, lucrată după aşa izvoare 
sănătoase şi intitulată de el foarte modest Letopiseţul bisericesc al Ucrainei hanului, cu 
toate acestea conţine în sine multe nedumeriri, concluzii nedrepte şi, în multe cazuri, 
nişte lămuriri şi confirmări foarte naive. Se înțelege, că toate acestea s-au întâmplat din 
cauza că autorul nu ştia mai multe informații cunoscute istoriografilor români. De altă 
parte, şi istoricii români până în ziua de astăzi încă n-au ştiinţă de acele date, ce au fost 
la dispoziția protoiereului A.G. Lebedinţev. 


Aceasta ne face pe noi să tipărim paginile ce urmează cu scopul ca să facem o 
cercetare mai temeinică despre viața bisericească şi civilă a românilor transnistrieni în 
veacul al XVIII-lea şi începutul veacului al XIX-lea. 


Mai găsim, că aşa-numita regiunea Oceakovului sau Ucraina hanului de la 
Nistru până la Bug era administrată de mitropolia Proilaviei. Cel dintâi mitropolit, ca 
arhipăstor al Ucrainei hanului, îl găsim pe Daniil, de la care, în arhiva consistoriului din 
Odesa, ni s-au păstrat în limba rusă, ca traducere din limba românească 
(moldovenească) numai trei gramote de hirotonire. Din aceste gramote tragem concluzia 

că Daniil avea reşedinţa sa în oraşul Ismail, care în gramota de la 1772 se numeşte 
Smoilov. Apoi, după documentul din 1769, Daniil hirotoneşte un preot în orăşelul 
Căuşeni. În sfârşit, din monitorul clerului vedem că după binecuvântarea mitropolitului 
Daniil s-au făcut şi s-au sfințit şase biserici, şi anume: în anul 1761 s-a făcut şi s-a 
sfințit biserica din Malovata, pe malul stâng al Nistrului, apoi în satele Doroţcaia, 
Mahala, Pohrebea, Cucieri şi Dencov. 


În gramota de la 1772, drept catedrală este arătată biserica Sfânta Maică 
Parascheva din Ismail. Eparhia purta numiri diferite, din care cauză şi chiriarhii purtau 
o titulatură variată, şi anume: mitropolitul Daniil în gramota dată de el în Bender la 30 
februarie 1769 se numeşte „Mitropolitul Proilaviei, al Tomarovei, al Hotinului, al tuturor 
marginilor Dunării şi ale Nistrului şi al întregii Ucraine a hanului”; iară în gramota de la 
4 iunie 1772 se numeşte: “Cu mila lui Dumnezeu mitropolitul Proilaviei, al Tomarovei, al 
întregului mal al Dunării şi al toatei Basarabii şi al Ucrainei”. Fiind bazat 
documentalmente că la 4 iunie 1772, mitropolitul Daniil a hirotonit în Ismail pe preotul 
Timotei Muzikevici, despre care ne mărturiseşte gramota de la 4 iunie a anului 1772 şi 
având în vedere documente publicate de episcopul Melchisedec în Cronica Huşilor, - vom 
veni la concluzia că chiriarhii Moldovei şi ai Munteniei sufereau mitropolia Proilaviei ca 
un “rău înlăturabil” şi că, după ce s-a ivit speranța că vor putea fi izbăviți de jugul 
otoman, ei îndată au început a desființa această mitropolie. Documentul citat de 
episcopul Melchisedec şi retipărit în cercetarea mea cu titlul Inochentie, episcopul 
Hugşilor, adică epistola arhipăstorală a mitropolitului Moldovei, Gavriil Calimah, de la 10 
ianuarie 1771, adresată locuitorilor din ţinuturile date sub ocârmuirea episcopului de 
Huşi, Inochentie, este următorul; 


“Gavriil, cu mila lui Dumnezeu arhiepiscop şi mitropolit a toată Moldova: De 
vreme ce eparhia care se ocârmuia cu păstoria cea bisericească, după urmarea vremilor 
de către frăția-sa Proilavul, socotindu-se dintru început a fi din hotarul pământului şi 
din păstoria Moldovei, iar acum după pronia Preaputernicului şi Atotbinesăvârşitorului 
Dumnezeu, învrednicindu-se a scăpa din jugul cel silnic al otomanilor prin armele cele 
nebiruite ale monarhiceştii măriri a preamilostivei noastre imperatrițe a Rusiei, însă 
rămânând fără de păstor bisericesc pravoslavnicul norod ce locuieşte întru această 
eparhie, precum ne-am încredințat, socotit-am şi noi de a noastră arhipăstorească, 
neapărată datorie, ca cei ce ne-am învrednicit prin dumnezeiescul dar al preasfântului şi 
de viață făcătorului duh a fi arhipăstor a tot pământul Moldovei, şi ca să nu ne osândim 
de către bunul păstor şi marele arhiereu, domnul şi mântuitorul nostru lisus Hristos, 
pentru vreo lenevire sau nebăgare de seamă, ca păstorii aceia cărora nu le este milă de 
cuvântăreața turmă, n-am trecut cu purtarea de grijă a acestei eparhii, ci prin 
bunăvoința noastră, aflându-se frăția-sa kyr Inochentie, episcopul Huşului, aproape de 
acele părți de loc, iată l-am însărcinat, poftindu-l ca să aibă purtare de grijă la numita 
eparhie şi să păstorească cu priveghere şi cu toată osârdia atât partea bisericească, cât 
şi partea politicească, îndreptându-i şi povăţuindu-i către cele sufleteşti, spre mântuirea 
lor. 


“Şi osebit de eparhia Hotinului ce s-au dat sub ocârmuire frăției sale 
episcopului de Rădăuți kyr Dositei, toată cealaltă eparhie să fie întru purtarea de grijă a 
numitului episcop de Huşi, până când se vor linişti lucrurile, rămânând întru paşnica 
stare şi atunci se va pune la cea desăvârşit buna rânduială; deci molitvele voastre, preoți 
şi toți pravoslavnicii creştini, ce sunteți locuitori într-acea eparhie după creştineasca 

voastră datorie, să vă supuneți rânduitului episcop al Huşului, la cele duhovniceşti, ce 
sunt spre a voastră apărare şi sufletească mântuire, cu căzuta cinste şi evlavie ce se 
cuvine arhieriei sale, aceasta înştiințăm. 1771l-genar 10. Iscălit: Gavriil, mitropolit al 
Moldovei”. 


Această epistolă arhipăstorală adresată de mitropolitul Moldovei, Gavriil 
Calimah, locuitorilor ținuturilor Ismail, Reni (Tomarova), Chilia, Akkerman şi Bender ca 
motiv pentru desființarea mitropoliei Brăilei, arată că eparhia Proilaviei “socotită a fi 
dintru început din hotarul pământului şi din păstoria Moldovei.... însă rămânând fără de 
păstor bisericesc pravoslavnicul norod ce locuieşte întru această eparhie, precum ne-am 
încredințat, socotit-am şi noi de a noastră arhipăstorească, neapărată datorie, şi n-am 
trecut cu vederea purtarea de grijă a acestei eparhii”. 


Aici, cum vede cititorul, nu e nici un cuvânt despre moartea mitropolitului 
Daniil. Cu totul altfel se exprimă mitropolitul Gavriil în gramota sa de la 1773, unde 
vorbeşte clar şi direct că după moartea răposatului arhiereu Daniil Proilav, rămânând 
acea eparhie fără păstor şi purtător de grijă la trebuințele duhovniceşti şi bisericeşti”... 


E clar că nu moartea mitropolitului Daniil a fost cauza lucrării proiectului 
pentru desființarea mitropoliei Brăilei, şi prin urmare, n-au dreptate aceia care vorbesc 
că Daniil a murit în 1770, cum fac aceasta episcopul Melchisedec şi Auxentie Stadnițki. 
E posibil că la Iaşi şi la Bucureşti nu se ştia nimic despre locuința mitropolitului Daniil. 
Noi ştim că în anul 1757, mitropolitul Moldovei, Iacob Putneanu, a spus agentului, 
trimis în Moldova de viceguvernatorul Kievului, Kosturin, pentru cercetarea afacerii lui 
Antim, ce se numea episcopul Hotinului pentru lipoveni, următoarele: “Iară arătatul 
Mitropolit grecesc Daniil, în anul trecut, în luna noiembrie a fost în oraşul turcesc 
Belgrad (Akkerman sau Cetatea-Albă) şi de acolo, unde şi pentru ce a plecat, unde este 
dânsul astăzi, ori poate este ucis de hoți pe drum, - despre aceasta în laşi până în ziua 
de astăzi nu este nici un auz (zvon)”. Se poate că la 1770 şi 1771 în laşi nu era nici o 
veste despre mitropolitul Daniil. Să luăm seamă încă o dată, că documentul de la 10 
ianuarie 1771 nu arată clar şi direct moartea mitropolitului Daniil cum se face aceasta 
în documentul de la 1773, şi iar se dă o notă de caracter general, şi anume: că 
“pravoslavnicul norod ce locuieşte într-acea eparhie a rămas fără de păstor bisericesc”. 
Se poate că chiar acest eveniment, adică că Daniil nu era în anul 1771 mort şi era încă 
viu, a servit drept cauză că şi contele Petru Aleksandrovici Rumeanţev a răspuns că se 
uneşte cu proiectul întocmit de Gavriil Calimah despre desființarea mitropoliei Proilaviei 
nu imediat, ci numai la 25 aprilie 1773, cum se vede aceasta din scrisoarea contelui 
Rumeanţev, cu această dată, şi din epistola arhipăstorală a mitropolitului Gavriil 
Calimah cu data din acelaşi an, 1773. Prin urmare, mitropolia Proilaviei a fost 
administrată de mitropolitul Daniil aproape de la 1753 aproximativ până la 1772 
inclusiv. 


Cu toate acestea, ordinul mitropolitului Gavriil nu s-a aprobat de contele 
Rumeanţev într-un termen de mai mult de 2 ani. Abia la 25 aprilie 1773 mitropolitul 
Gavriil a primit de la contele Rumeanțev următoarea scrisoare: 


“Preasfinţite arhiepiscop şi mitropolit al Moldoviei, al meu milostiv arhipăstor! 
După socotința înştiințărilor preasfinției tale şi a preasfințitului mitropolit al Ugro- 
Vlahiei, pentru eparhia Brăilei, şi eu socotesc că până ce se va face hotărâre de la Marea 

stăpânire, povățuirea cea duhovnicească a acelor ţinuturi - a Ismailului, a Renilor, a 
Chiliei, a Akkermanului şi a Benderului - s-au fost dat episcopului de Huşi, iar ținutul 
Brăilei episcopului de Buzău. Deci întru împlinirea acestora şi preasfinția ta să 
binevoieşti a scrie celui mai mare povățuitor al eparhiei aceleia, după hotărârea 
bisericească şi politicească; iar eu pentru înştiințarea la conducerea acelor ținuturi am 
scris. Al Preasfinţiei tale prea plecată slugă. Iscălit: graf Rumeanţev. 1773, aprilie 25”. 


Dacă facem comparație între aceste documente, apoi vedem că unul cu altul nu 
se prea potrivesc. Documentul de la 10 ianuarie 1771 vorbeşte despre toată eparhia 
Brăilei, afară de eparhia Hotinului. În documentul de la 25 aprilie 1773 nu este nici o 
menţiune despre eparhia Hotinului. Din contra, în acest document găsim vorbă despre 
ținutul Brăilei, despre care în documentul de la 10 ianuarie 1771 nu se vorbeşte nimic. 
Toate acestea s-au întâmplat din cauză că documentul de la 1773, 25 aprilie, conţine în 
sine răspuns la proiectul mitropolitului Moldovei şi acel al mitropolitului Ungro-Vlahiei. 
Tot de aici cunoaştem că între amândoi chiriarhii nu s-a făcut nici o înțelegere şi că 
fiecare din ei a trimis proiectul lui contelui Rumeanțev separat. Cunoaştem că 
mitropolitul Ungro-Vlahiei a petiționat pentru ţinutul Brăilei, ca un ţinut foarte apropiat 
de eparhia Buzăului, despre alipirea căruia către eparhia Buzăului dânsul a şi făcut 
proiectul său. lar despre celelalte părți ale mitropoliei, şi anume despre ţinuturile 
Ismailului, Renilor, Chiliei, Akkermanului şi Benderului, a scris mitropolitul Gavriil 
Calimah. Afară de aceasta, dânsul a proiectat desființarea episcopiei de Hotin şi alipirea 
ei către episcopia de Rădăuți. Deci, despre aceasta în documentul de la 25 aprilie 1773 
nu se vorbeşte nimic, ce poate fi văzut ca o lacună a cancelariei contelui Rumeanţev. Cu 
toate acestea, episcopul de Roman, Melchisedec, n-are nici un drept a afirma că 
chiriarhii Moldovei şi Munteniei au avut între dânşii o înțelegere şi că, prin urmare, ei au 
înaintat contelui Rumeanţev un proiect despre desființarea mitropoliei Brăilei. Noi 
credem alta, şi anume: fiecare chiriarh, al Moldovei şi al Munteniei, separat, a făcut 
proiectele lui şi le-a înaintat contelui Rumeanțev, neavând între ei nici o înțelegere 
preliminară. Se înțelege că n-au drept a face aceste afirmări nici alți scriitori care îl 
urmăresc pe Melchisedec cuvânt în cuvânt. 


Tot într-acelaşi an 1773 avem de la mitropolitul Moldovei, Gavriil Calimah, 
următoarea gramotă: 


“Gavriil, cu mila lui Dumnezeu arhiepiscop şi mitropolit al Moldovei, cuvioşiilor 
voastre arhimandriți şi egumeni, molitvele voastre preoți şi diaconi, şi toată partea 
bisericească; dumneavoastră pravoslavnici creştini, parte politicească, ce vă aflați în 
ținuturile Ismail, Reni, Chilia, Akkerman şi Bender, de la milostivul Dumnezeu vă rugăm 
har, milă, pace, sănătate, viață curată şi sufletească spăsenie. lară de la smerenia 
noastră molitvă şi arhierească blagoslovenie de obşte vă trimitem. Către aceasta vă 
înştiințăm că după moartea răposatului Daniil Proilav, rămânând acea eparhie fără de 
păstor şi purtător de grijă la trebuinţele bisericeşti şi duhovniceşti, noi, după arhiereasca 
noastră datorie n-am trecut cu vederea a lua aminte şi a purta grijă pentru deplina pază 
a rânduielii bisericeşti în părțile acelea şi arătând prin raport Măriei sale, prea 
luminatului general-felădmareşal şi a fel de fel de arme cavaler, Petru Aleksandrovici 
Rumeanţev, trebuind ca să se dea sub purtarea de grijă a frăției sale iubitorului de 
Dumnezeu kyr Inochentie, episcopul sfintei episcopii a Huşului, fiind şi aproape de 
eparhia frăției sale, care cerere găsindu-se cu cale şi de către Măria sa, prin luminatul 
ordin ne-au dat voie ca până se va hotări de către înalta şi marea stăpânire în ce chip să 

se urmeze rânduiala păstoriei acelei eparhii, să vă dea asupra frăției sale numitului 
episcop. După urmarea orânduielii sfintelor canoane, iată s-au dat această eparhie sub 
purtarea de grijă a frăţiei sale episcopului de Huşi kyr Inochentie, căruia îi dăm voie a 
săvârşi acolo toate cele ce se cuvin arhieriei, adică să predice şi să cerceteze a doua oară 
toate pricinile bisericeşti, citeți, cântăreți şi purtători de sfeşnice, să numească 
ipodiaconi, să săvârşească şi să suie la treapta preoţiei pe cei vrednici duhovniceşte 
părinți, să aşeze prin ale sale cărți duhovnici, monahi şi monahii, să facă chip mare şi 
chip mic, dumnezeieşti biserici, să sfințească şi să învețe pe pravoslavnicul norod 
părinteşte, lucru ce este de suflet folositor şi mântuitor, ocârmuindu-i la cele sufleteşti 
faceri de bine, şi orice va lega să fie legat şi ce va dezlega să fie dezlegat după pravilă. - Şi 
toate câte se cuvin arhieriei să le săvârşească precum s-au zis. Drept aceea, toţi cei ce vă 
aflați în eparhia aceasta, pravoslavnici creştini, parte bisericească şi politicească, datori 
să fiți a da frăției sale toată căzuta cinste şi buna cucernicie şi primire. Să-l ascultați şi 
să i vă supuneți ca unui arhiereu şi păstor, nearătându-i nici o împotrivire şi toate cele 
ce se cuvin venituri bisericeşti şi îndreptăţiri în drept după obiceiul eparhiei să i să dea 
şi să se pomenească numele frăției sale la toate sfintele liturghii, după pravilă - Deci 
pentru mai mare încredințare datu-s-au acestui de Dumnezeu iubitor episcop kyr 
Inochentie, fratele nostru şi întocmai slujitor, această arhierească carte cu a noastră 
iscălitură iscălită şi cu pecetea sfintei mitropolii pecetluită. - Anul de la Hristos 1773”. 


După moartea mitropolitului Daniil, Ucraina hanului sau regiunea Oceakov a 
fost administrată de episcopul de Huşi, Inochentie. Încă în gramota de la 10 ianuarie 
1771 mitropolitul Gavriil Calimah scrie: “Ca osebit de eparhia Hotinului ce s-au dat sub 
ocârmuirea frăției sale episcopului de Rădăuţi, toată cealaltă eparhie să fie întru 
purtarea de grijă a numitului Episcop de Huşi”. Va să zică a intrat sub ocârmuirea 
episcopului de Huşi şi Ucraina hanului, care până atunci se ocârmuia de mitropolitul 
Proilaviei. Dintr-un document (gramota de hirotonire) de la 28 martie 1775 dat preotului 
Kirilov, asemenea din gramota de absolvire dată aceluiaşi preot, noi vedem că episcopul 
Inochentie avea în Ucraina hanului tot dreptul de arhipăstor. - lată acest document, 
foarte important, scris în moldoveneşte şi apoi tradus în ruseşte şi tipărit de protoiereul 
Lebedinţev în arătata lucrare: 

“Inochentie, cu mila lui Dumnezeu episcopul Hugşilor” 


“După darul şi puterea preasfântului şi de viață făcătorului duh, date smereniei 
noastre de la Cel mai Înalt arhiereu, domnul nostru lisus Hristos, venind înaintea 
noastră acest temător de Dumnezeu bărbat, cu numele Teodor, cu mare smerenie a 
cerut treapta preoțească şi noi pe el mult cercetându-l şi după mărturia duhovnicului lui 
s-a găsit vrednic; l-am chemat şi l-am urcat la treapta de citeț, ipodiacon şi apoi l-am 
hirotonit diacon şi preot întreg, numindu-l pe el în satul Ilasinova, lângă Balta, dându-i 
lui putere şi blagoslovenie a sluji tot ce se cuvine preotului şi anume: a cununa, a 
boteza, a sfinți sfântul maslu şi a sluji sfânta şi dumnezeiasca liturghie numai în 
arătatul mai sus sat. lar dacă se va duce în altă parohie fără ştirea şi blagoslovenia 
noastră, să fie caterisit de la toată slujba preoțească. Afară de aceasta, i-am dat lui 
putere şi blagoslovenie a mărturisi când oarecare creştin va fi bolnav de moarte şi de față 
nu va fi alt duhovnic; deci altfel să nu îndrăznească a mărturisi până când nu va învăța 
posledovania cea obişnuită a mărturisirii cum se cuvine şi atunci i se va da gramota de 
duhovnic. Pentru aceasta toți să-l aveţi pe el în cinste şi dragoste, ca pe un vas ales al 
Sfintei Biserici şi slujitor al Sfintelor Taine, căruia pentru încredințare i s-a dat de la noi 


această gramotă iscălită şi cu pecetea sfintei episcopii pecetluită, anul 1775, martie, în 
28 zile”. 


Din altă gramotă a episcopului Inochentie, de la 1780 vedem că acest preot a 
primit binecuvântarea episcopului să-şi caute altă parohie în Novorosia. Textul gramotei 
este următorul: “Facem ştiut despre acest preot cu numele Teodor Kirilov pe care noi l- 
am hirotonit pentru satul lasinova din stăpânirea hanului, la Balta, şi întâmplându-se 
că oştile ruseşti în 22 aprilie 1775 se întorceau în patria lor după războiul între Rusia şi 
Turcia au luat cu dânşii şi oameni, parohienii lui, pentru aceasta noi am judecat să-i 
dăm lui blagoslovenie arhierească, unde dânsul îşi va găsi sat, adică parohie şi i-am dat 
drumul în Novorosia. Anul 1780, iulie 23 zile. Inochentie, episcopul Huşilor”. 


Odată cu Episcopul Inochentie vedem că afacerile bisericeşti în Ucraina hanului 
se administrau de mitropolitul Proilaviei Ioachim, care în gramotele sale se numeşte: 
“Ioachim, cu Mila lui Dumnezeu mitropolit Proilav, Tomarov, Hotinean şi a toată 
stăpânirea Ucrainei”. 


Ioachim personal a vizitat Ucraina hanului în anul 1776, când în orăşelul Balta 
a hirotonit ca preot în biserica Sf. Nicolae pe Gherasim Tesovski; într-acelaşi an 1776 
Ioachim a făcut serviciul divin şi a hirotonit în satul Ilie, în Biserica Sfântul Ilie, un 
preot. În anul 1777 Ioachim a hirotonit preot în satul Valea Hoţului, şi în sfârşit, în anul 
1779 a făcut trei hirotonii în satele Malovata şi Mahala. În propunerea sa adresată 
protoiereului Andrei, căruia i se porunceşte să-l înscăuneze în parohie şi să-l învețe 
orânduielile bisericeşti pe nu demult hirotonitul preot Kiril Brilev, însuşi mitropolitul 
Ioachim vorbeşte despre vizitele canonice care le făcea dânsul la românii dintre Nistru şi 
Bug. Între altele Mitropolitul scrie: “Asemeni ca nimenea să nu-i facă lui nici o obidă 
până la venirea noastră” şi tot atunci dânsul făgăduieşte că-i va da noului preot hirotonit 
gramota de paroh. - Acest preot, Kiril Brilev cum se vede din gramota de la 16 iunie 
1776, a fost numit preot în satele Teia, Speia, Butur şi alt sat, nearătat în gramotă. - Se 
mai vede din cererea preotului Brilev, adresată arhiepiscopului Ambrosie, că dânsul, din 
cauza suferințelor din partea necredincioşilor, a fost transmutat în regiunea Moldovei, la 
mănăstirea femeiască din Rezina. În mărturia iconomului Leon se vorbeşte că acest 
preot cu numele Kiril a venit ca să-i primească gramota de demisie. “Deci, fiindcă 
preasfințitul înțelege pe Kiril, nu pe Ioachim, cum înțelege protoiereul A.G. Lebedinţev, - 
“în aceste vremuri de primejdie se găseşte departe, apoi i s-a dat lui de la noi această 
mărturie că dânsul a fost numit în satele din provincia de jos care se numesc Teia, 
Speia, Butur şi fiindcă dânsul trăind în cele sate până în vremea de astăzi a fost obijduit 
de necredincioşi, pentru aceasta a mers în Moldova, ţinutul Orhei, în satul Rezina şi 
fiindcă noi îl ştim, apoi i-am dat lui în mâini această mărturie pentru încredințare. Anul 
1777, iulie 16 zile. Iscălit: iconom Leon, din satul Dubăsari”. 


Din monitorul clerului pe anul 1780 vedem că mitropolitul loachim într-acest 
an a făcut serviciu divin în satul Malovata şi aici a hirotonit ca preot pe Ştefan 
Veselovski; se poate ca această vizită canonică a mitropolitului Ioachim în Ucraina să fi 
fost ultima. Cercetând hărțile de pe atunci, de exemplu harta lucrată la 1796 pentru 
locotenenţia din Voznesensk, noi găsim că satul lasinova este arătat lângă Balta, la 
hotarele guberniei Brațlav, care gubernie pe atunci exista. Prin urmare, protopopia 
Dubăsarilor se întindea de la oraşul Dubăsari în sus pe Nistru, spre hotarele poloneze, 
adică pe malul stâng al Nistrului până la râulețul Mokrâi lagorlâk, apoi pe lângă acest 

râuleț până la Balta, şi în sfârşit, pe râul Codâma până la Olviopol, unde Bugul se 
uneşte cu Siniuha. 


Altă protopopie a fost mai jos de Dubăsari şi se întindea până la Marea Neagră. 
Despre existența acestei protopopii facem conchidere din mărturia iconomului Leon, 
unde se vorbeşte că preotul Kiril Brilev a fost numit preot “pe satele din provincia de jos, 
Teia, Speia şi Butur”, la propunerea mitropolitului Ioachim de la 16 iunie 1776, pe 
numele protoiereului Andrei din Măieşti, facem conchiderea că acest protoiereu sau 
Iconom sta pe atunci în fruntea protopopiei a doua, care protopopie, dacă ne vom 
înțelege cu protoiereul A.G. Lebedinţev, că Măieştii este nu altul decât satul Mălăieşti, 
apoi putem numi aceasta protopopie protopopia Mălăeştilor. În realitate se găseşte că 
satele Teia, Speia şi Butur, unde a fost numit ca preot Kiril Brilev, sunt pe Nistru, mai 
jos de Dubăsari. 


Datoriile protopopului, după propunerea mitropolitului Ioachim de la 16 iunie 
1776, au fost: mai întâi, ca să înscăuneze pe cei hirotoniți în parohii; “Pe acest preot 
venit” zice propunerea, “cu numele Kiril, hirotonit de noi, l-am numit să fie pe 
următoarele sate: Teia, Speia, Butur şi alt sat, şi-l trimitem la Sfinţia ta, să-l înscăunezi, 
fiindcă lui i s-a dat de la noi această parohie”. A doua datorie a protopopului a fost să 
înveţe pe cei noi hirotoniți orânduielile bisericeşti sau, cum glăsuieşte propunerea, “să-l 
înveți pe el orânduielile slujbelor bisericeşti, precum şi Sfinţia ta ai fost învățat de alți 
preoți bătrâni”. A treia datorie a protopopilor, arătată în propunerea mitropolitului 
Ioachim, a fost ca protopopul să ia măsuri în privința celor noi hirotoniți, ca ei să nu fie 
obijduiți de nimeni, sau cum se vorbeşte în propunere, în privința preotului Kiril Brilev, 
asemenea ca nimeni să nu-i facă lui nici o obijduire “până la venirea noastră”. Din toate 
acestea facem conchidere că protopopiatul a fost o instituție administrativă, iar 
protopopul o persoană executivă. 


De la anul 1789, când s-a început al doilea război ruso-turc, se începe în 
Ucraina hanului o influență rusească, şi chiar din anul 1789 vedem că această Ucraină 
este administrată în cele bisericeşti de arhiepiscopul Poltavei Amvrosie (Serebrenikov) 
din eparhia Oloneţului, care administra nu numai întinsa sa eparhie în care intra toată 
Novorosia, dar dânsul administra şi toată Moldova, fiind numit de Sf. Sinod din 
Petersburg prin ucazul țarinei Ecaterina a I-a. Ca ocârmuitor al exarhiei Moldovei, 
trăind în laşi, Amvrosie da porunci şi pentru Ucraina hanului până la 1792, “când 
dânsul s-a înapoiat la Poltava”. Amvrosie întărea în parohie preoți hirotoniți mai înainte 
şi numea aici pe alții hirotoniți din nou. Era ca regulă că preoții trebuia să aibă afară de 
gramota de hirotonire şi ucazul lui Amvrosie că dânsul este numit în numită parohie ca 
preot. În monitorul clerului găsim 14 numiri făcute de Amvrosie (Serebrenikov) şi 
anume: în anul 1789 s-a numit de el un preot în satul Slobozia, la 1790 în satele 
Ternovca, lasca, Nicolaevca, Malovata şi Corotna; în 1791 la Glinaia, Butur şi Păsiţel; în 
1792 la Ciubărci (Cioburci), Ciorna, Dubăsari, Roghi (Rogui) şi Ocna. Afară de aceasta în 
anul 1791 arhiepiscopul Amvrosie a numit personal ca blagocin pe preotul din satul 
Coşniţa, Manoil Borjakov. 


Din toate acestea facem conchidere, că de la Amvrosie Serebrenikov, persoanele 
administrative bisericeşti îşi pierd autoritatea lor şi sunt înlocuite cu altele. Asemenea, 
instituţiile cele vechi se desființară şi în locul lor se înființează nişte instituții noi, ca 
acelea din Rusia. Aşa, încă de la 1789, noi nu ştim nimic despre mitropolitul Chiril ca 

chiriarh al Ucrainei hanului. De la 14 septembrie a anului 1792 Iosif (Argutinski), 
arhiepiscopul Gaicanschiei sau al armenilor, scrie Mitropolitului, - nu ştiu căruia, al 
Moscovei - Platon Levşin, - sau al Petersburgului - Grigore Petrov , - următoarele: 
“Preainălțate stăpâne, al meu milostiv domn şi făcător de bine părinte! Neîntreruptele 
lucrări la întemeierea oraşului (se înțelege oraşul Grigoriopol) m-au lipsit pe mine a vă da 
Înalt Preasfinţiei Voastre datoria respectelor mele şi a nemărginitei mele supuneri şi 
fidelități. Cea mai convingătoare rugăminte a preasfințitului luber, a mitropolitului Iona 
şi a preasfințitului Hotinului Chiril, ca să li se dea lor vreo subsidie, cu toate că nu e 
datoria mea, deci luând în seamă numai compătimirea despre situația lor, am îndrăznit 
a vă scrie deoarece celui dintâi, domiciliat în Moldova, i s-au luat mănăstirea şi salariul 
numit, asemenea lui nu i s-a dezlegat a purta panaghia şi pentru aceasta, neavând mai 
mult nici o nădejde, aşteaptă bucuriile de la bunăvoința Înalt Preasfinţiei Voastre; iară 
preasfințitulul Chiril trăieşte în Dubăsari, ducând cele mai mari nevoi şi cea mai de 
plâns sărăcie, neavând măcar de hrană. Dacă se va numi acestuia din urmă 500 de 
ruble în fiecare an pentru traiul lui, apoi aceasta destul de bine va înlătura nevoile lui. 
Eu, cerând binecuvântarea Înalt Preasfinţiei Voastre, rog să-mi fie mie iertată obrăznicia 
mea, că eu am îndrăznit a vă scrie despre aceasta. Despre altele va comunica Înalt 
Preasfinției voastre Filip Bogdanovici Manicearov. 


Cu cel mai adevărat respect şi cu nemărginită fidelitate şi supunere, voi fi până 
la sfârşitul zilelor mele. 


Al Înalt Preasfinţiei Voastre, al meu milostiv stăpân şi făcător de bine părinte. 


Cea mai supusă slugă şi rugător către Dumnezeu Iosif, arhiepiscopul 
Gaicanschi (în limba armenească). Septembrie, 14 zile. 1792. Grigoriopol”. 


Din acest document scoatem că mitropolitul Chiril în anul 1792 trăia în 
Dubăsari în cea mai mare sărăcie, numai ca episcop al Hotinului. lară în monitorul 
clerului găsim că mitropolitul Chiril a făcut în anul 1796 două hirotonii în Dubăsari, 
însă cu dezlegarea preasfințitului Gavriil al Novorosiei, apoi fost mitropolit al Kievului şi 
la sfârşit mitropolit al Chişinăului şi al Hotinului. Pe mitropolitul Chiril noi îl găsim şi pe 
urmă, deci tot fără eparhie. 


Tot pe la 1791 s-a format o eparhie nouă - a Cetăţii Albe şi a Nistrului 
(Belgorodskaia şi Podnestrovskaia) şi ca episcop s-a numit Gavriil Bănulescu-Bodoni. 
Drept că această eparhie s-a format numai ad-hoc şi dânsa a existat numai până la 
înălțarea lui Gavriil Bănulescu-Bodoni la postul de mitropolit al Moldovei, dar, totodată, 
această eparhie, dacă ar fi existat mai mult, trebuia să administreze mai întâi afacerile 
bisericeşti ale românilor dintre Nistru şi Bug. Acestea toate le vedem din scrisoarea 
arhiepiscopului din Ekaterinoslav, Amvrosie (Serebrenikov), din 23 ianuarie 1792 către 
contele Platon Aleksandrovici Zubov. 


lată cum se citeşte această scrisoare în traducere: 


“Prealuminatule conte, milostivul meu stăpân! După reîntoarcerea din 
Petersburg, prealuminatul defunctul conte Potiomkin mi-a declarat verbal mie că în loc 
de eparhia Cetăţii Albe şi a Benderului, dânsul are în vedere a dobândi de la Maiestatea 
Sa imperatrița înalt ordin pentru înființarea altei (eparhii), viitorului preasfinţit al căreia 

să-i fie supuse toate oraşele şi satele dintre Bug şi Nistru până la Marea Neagră. Şi 
fiindcă într-acele oraşe şi sate trăiesc afară de ciornomorți moldoveni şi poloni veniți, iar 
țara aceea cu hotarele ei se mărgineşte cu Polonia şi cu cnezatul Moldovei, apoi pentru 
relațiune comodă în afaceri şi mai ales pentru ca locuitorii să fie puşi la cale a descăleca 
din ţările cele de dincolo de hotar, dânsul (Potiomkin) dorea după bunul înțeles cu mine 
să aibă ca preasfințit pe Arhimandritul lov, care este ştiut Luminăţiei voastre, din 
neamul apropiat cu Potiomkin, fiindcă în toate, esențialmente precum prin cinstita sa 
viață aşa şi prin buna ştiinţă a limbilor polonă şi a celei moldoveneşti, este foarte potrivit 
la aceasta. Dacă Maiestatea Sa imperatrița va binevoi să poruncească ca această 
propunere a defunctului să fie împlinită în fapt, apoi eu cu aceasta, repet Excelenței 
Voastre aprobarea mea despre părintele arhimandrit. Se va putea ca episcopului să-i fie 
dată numirea de Oceakov şi Dubăsari, ori cumva altmintrelea, şi să fie ca un vicar al 
eparhiei din Ekaterinoslav: reşedinţa sa va avea-o acolo, sau în vremea dintâi în 
Bogoiavlensk, cum propunea şi defunctul. În celelalte sunt cu respect adânc către 
Excelența  Voastră, milostiv stăpân, cel mai devotat serv. Semnat: Amvrosie, 
arhiepiscopul Ekaterinoslavului, ianuarie, 23 zile. 17921. Contele sau graful Alexandru 
Bezborodov, la 7 aprilie 1792 scrie către țarina rusă Ecaterina a Il-a următoarele: 
“Preamilostivă stăpână! Înalta împărăteştii voastre maiestăţi poruncă, ca zilele acestea 
să fie pus ca mitropolit al Moldo-Vlahiei episcopul Cetăţii Albe şi al Benderului Gavriil, 
după înţelegerea arhiepiscopului de Ekaterinoslav şi a generalului Kahovski cu mine, s-a 
înfăptuit de mine, luându-se în considerație obiceiul şi datinile acestui pământ. Amândoi 
arhiereii s-au înțeles între ei ca până la ieşirea armatei ruseşti, arhiepiscopul 
Ekaterinoslavului, ca membru al Sinodului şi ca episcop al exarhiei va rămâne aici 
având drept de primăţie şi cu locuința în mănăstirea Golia, iar mitropolitul cel nou va 
intra în casa mitropoliei. După obiceiul ţării, mitropolitul de aici, după alegerea şi 
întărirea lui, primeşte de la gospodarul Moldovei cârja de păstorie în fața clerului şi a 
divanului. În loc de aceasta, fiindcă Moldova se găseşte în puterea tratatului de pace sub 
stăpânirea armelor voastre, apoi generalul Kahovski, ca suprem comandant al armatei, 
în fața treptelor duhovniceşti şi politiceşti, va îndeplini acest obicei. Persoana 
mitropolitului nou, din punct de vedere al educaţiei şi al cucerniciei lui, este foarte dorită 
de cei de aici, cu toate că ei se tem a arăta aceasta pe față şi dânsul speră că se va întări 
în acest loc pe multă vreme. Cu cea mai mare supuşenie, pe lângă aceasta, Vă aduc 
diferite scrisori înmânate mie de Amvrosie, arhiepiscopul Ekaterinoslavului, raportând 
despre conţinutul lor: 1) că defunctul general -feldmareşal, ducele Potiomkin-Tavriceski, 
în ultimele zile ale vieţii sale mi-a spus exact gândurile sale, să raportez Împărăteştii 
voastre măriri că, având în vedere mărimea şi diferitele națiuni, trebuie să fie numit un 
episcop-vicar pentru partea de pământ dobândită între Bug şi Nistru, socotind vrednic 
pentru aceasta pe ruda sa Arhimandritul lov Potiomkin, care ştie limba moldovenească 
şi cea polonă, om foarte blând şi cucernic. Deci, aceasta dânsul n-a îndeplinit, câteodată 
gândind că după însemnarea episcopului de Cetatea Albă şi Bender Gavriil, ca mitropolit 
al Moldo-Vlahiei, menționatul arhimandrit lov să fie hirotonit întâi într-acest loc (Cetatea 
Albă şi Bender), iară după încheierea păcii, episcopul deja gata să fie transmutat în 
locurile nou dobândite; iar altădată, gândind că se va putea ca dânsul să fie numit al 
Dubăsarului şi al altui careva oraş; 2) bunătățile acestui pământ atrag pe doritorii a se 
sălăşlui în el, în acelaşi număr şi pe aşa-numiţii “staroobreadți”, din care cauză raportul 
arhiepiscopului ca să le fie lor dezlegat a li se da preoți şi a-şi face biserici, trebuie să fie 
luat în considerație; 3) nu mai puțin mi se pare temeinică cererea acestui arhiereu ca 
pentru ajutorința lui, şi mai ales în caz dacă armata ce este aici pentru diferite nevoi va 
rămâne existentă, să i se numească conform statutului de serviciu militar, un preot de 

câmp din arhimandriți sau leromonahi , după vederea lui, pe aceeaşi bază, cum s-a 
făcut aceasta în vremea defunctului feldmareşal. Iar în ceea ce priveşte îndestularea lui 
cu leafă şi altă întreținere a clericilor după statutul numitului feldmareşal, toate acestea 
eu le-am trimis către generalul Kahovski, care nu va lăsa să se dea cuvenitul ordin, dând 
demisie la cei de prisos şi reținând pe cei care sunt de trebuință necesară. Nu pot lăsa 
fără raportare pentru înalta observare despre doritorii a se sălăşlui pe pământul recent 
dobândit, cât trebuie ca această populaţie şi toată grija despre ea să fie încredințată 
guvernatorului din Ekaterinoslav sau altcuiva; până când se va putea face împărțirea 
pământului în ţinuturi şi construirea oraşelor şi în general până când gubernia 
Ekaterinoslav va fi potrivită cu alte (gubernii). Aceeaşi înalt vă prezint petiţiile de la 
arhiereul armenesc şi de la obştea lor, mărturisind că dânsul ca îngrijitor se străduieşte 
ca să fie colonizați în Rusia copământenii lui nu numai din laşi, Ismail şi Chilia, dar şi 
din Țarigrad şi alte țări turceşti. Eu n-am nici o îndoială, că în curs de 6 ani această 
regiune se va umple cu agricultori. Locuitorii aceştia dinainte propun că dânşii vor găsi 
aici refugiu de toate apăsările lor. Locuitorii poloni, neluând seamă la toate vederile 
amăgitoare ale constituției noi, mulți preferă să-şi facă locuinţe sub administrația de 
aceeaşi lege. Unii din cei ce au primit binefaceri de la Îndurarea Voastră, boieri, au în 
vedere că vor face diferite instituţii folositoare, aducând aici oameni şi capitalurile lor. în 
Nikolaev şi în oraşele care vor fi fondate în acest nou pământ. Sunt cu cuvenit 
plecăciune şi supunere al Împărăteştii voastre măriri supus contele Alexandru 
Bezborodko, în laşi, aprilie în 7 zile, 17922. 


Tot într-această regiune mai pe urmă s-au colonizat şi alți români. lată ce scrie 
țarina Ecaterina a [Il-a guvernatorului din Ekaterinoslav: “Dle general-maior şi 
guvernator al Ekaterinoslavului Kahovski, trimițându-vă cu aceasta registrul boierilor şi 
funcționarilor din Moldova şi Valahia, care, după dorința noastră au primit grad de ştab 
şi oberofițer, Vă poruncim, pe baza ucazului nostru de la 27 ianuarie, trimis ca ei să 
primească destulă suprafață de pământ pentru colonizarea lor în regiunea recent 
dobândită şi fiindcă unii dintre ei doresc ca să intre în serviciul nostru, apoi să vă 
străduiți ca să fie împărțiți prin gubernia dată în administraţia voastră, după puterile 
lor. Rămânem către D-voastră binevoitoare. St.-Petersburg. Noiembrie, în 9 zile. 1792”. 


Boierii şi funcţionarii din Moldova şi Valahia care au primit cu acest prilej de la 
împărăţia rusă grade de ştab şi oberofițer şi grade de stat în ziua de 9 noiembrie 1792 
sunt: 

În gradele de armată: 

Locotenent-colonel (podpolcovnic): 

Nicolai Karpov. 

În gradul de premier-maior: 
loan Cănănău, 


Margarit Depreradovici. 


În gradul de căpitan: 

Nicolai Diaurov, 

Ştefan Belciu, 

Dimitrie Ciolac, 

Cristofor Saidji, 

Nicolai Stanilevici. 

În gradul de locotenent (porucic): 

loan Seneca, Andrei Cruşivan, loan Nebescul, loan Dragodie, Teodor Sabău, 
Vasile Done, Cristofor Zotu, Manuilă Cademici, Dimitrie Maniul, Nicolae Cecherulea, 
Anastasie Dimitrie, Manuilă Saul, loan Boian. 

În grade de stat: 

Asesori de colegiu; 

Ioniță Macarescul, 

Teodor Pomană, 

Dimitrie Cucu, 

Constantin Calafat. 

În gradul de consilieri titulari: 

Panaiodoros Păun, Constantin Exaporit, Constantin Andreiaşi, Petru Ochincă, 
Andrei Sabbiu, Dimitrie Bonescu, Manolache Eni, Cristofor Armanu, Grigore Ghioli- 
Oglu, Manuilă Gheorghief, loan Cheşco, Gheorghe Sava, Matei Testobuza, Atanasie 
Raugo, Constantin Lamprose. 

După acest registru, s-au primit de toți în gradele de arme: locotenent-colonel: 
unic; premier-maiori - doi; căpitani - cinci; locotenenţi - paisprezece. In grade de stat: 
asesori de colegiu: patru; consilieri titulari - şaisprezece; iar cu totul 42 de oameni. A 
iscălit: general-maior Vasile Popov. 

Tot acelaşi guvernator Kahovski a primit la 27 ianuarie 1792 următorul rescript: 

“Domnului guvernator al Ekaterinoslavului Kahovski. Dând ucaz senatului 
nostru despre alipirea la gubernia administrată de D-voastră a pământurilor recent 
căpătate de la Poarta Otomană, aşezate între fluviile Bug şi Nistru, şi pentru 
încredințarea D-voastră grija despre colonizarea lor cu oameni care vin de peste graniță, 
după treptele lor şi pe baza planului guvernământului Ekaterinoslav. Vă poruncim: 1) să 
căutați această țară, s-o împărțiți în județe, să mascaţi oraşe după putere şi despre 

aceasta să ne prezentaţi nouă şi senatului nostru opinia D-voastră cu planuri; 2) să luaţi 
cea mai mare grijă de această ţară ca în cel mai scurt timp să fie colonizată, dând loc în 
ea atât pentru slobozii de stat, cât şi pentru boieri, părți nu mari şi nicidecum mai multe 
decât este pus în planul Ekaterinoslavului şi obligându-i pe cei ce vor primi aceste părți 
de pământ să le colonizeze fără pierdere de timp; 3) să fie luat seama ca satele de stat să 
nu fie amestecate cu satele boiereşti; 4) unitățile arnăuțeşti şi volintireşti care au fost pe 
lângă armata defunctului conte Potiomkin-Tavriceski şi avea în vedere să le colonizeze pe 
acest pământ din care (unităţi) s-au format în cazul dintâi o oaste colonizată. D-voastră 
imediat după relații cu comandantul armatei generalul Kahovski, veți lua măsuri ca 
aceasta să se înfăptuiască şi fiindcă trebuie dat întâi ajutor la colonizarea lor, apoi fiind 
lipsă de păduri care vor servi la construirea caselor, îngrijiți-vă tot acum pentru 
aducerea lemnăriei din Moldova. Poruncind fostului portar din Moldova Gaios, care 
pregăteşte lemn pentru flotă, ca el să aducă destulă cantitate de lemn şi pentru case pe 
malul stâng al Nistrului; 5) boierii moldoveni care au intrat sub supunerea noastră, 
merită să se primească cu preaiubită preferință; 6) păzirea granițelor noastre de boli 
periculoase, trebuie să fie unul din principalele obiective ale atenției D-voastră. 


Suntem încredințată în celelalte că după osteneala D-voastră ştiută către 
serviciul nostru nu veți lăsa nimic ca voia noastră să fie îndeplinită în modul cel mai 
exact şi rămânem către D-voastră binevoitoare”. 


Pe original este iscălit “Ecaterina”, ianuarie în 27 zile anul 1792 Sanct- 
Petersburg3. 


Conform acestui rescript, regiunea dintre Nistru şi Bug s-a împărțit în patru 
județe. Avem la îndemână “vedomostele” a patru județe, care formează regiunea recent 
dobândită de la Poarta Otomană şi anexată la locotenenţia Ekaterinoslavului în 1792. 


Acestei populații dintre Bug şi Nistru, în majoritate românească, cum se vede 
chiar din documentele ruseşti citate până acum, pentru care se vorbea despre înființarea 
unei episcopii deosebite şi i s-a întemeiat şi o tipografie la Dubăsari cu scop ca să se 
tipărească în ea şi cărți româneşti, i s-a înființat la 19 august 1793 în Dubăsari şi o 
administrație duhovnicească, pentru că, cum se spune în ucazul consistoriului 
Ekaterinoslavului, “ca preoțimea să nu rămână fără cuvenita căutare şi stăpânire”. În 
administrația duhovnicească din Dubăsari au fost numiți preoții din catedrala 
Adormirea Maicii Domnului din Dubăsari, protoiereu Filoftei Vladevici, care până în acel 
moment a fost protopop în Dubăsari, iar după moartea lui Vladevici într-acelaşi an 1793, 
preşedinte în administrația duhovnicească a fost numit loan Glijinski, care a ocupat 
acest post până la 1798, când dânsul a fost mutat în oraşul nou construit, Tiraspol. 


Sub privegherea administrației bisericeşti din Dubăsari, pentru toată regiunea 
dintre Nistru şi Bug au fost numiți 4 blagocini. Cea dintâi hârtie care a ieşit din 
administrația duhovnicească din Dubăsari şi adresată blagocinilor a fost cu următorul 
conținut: “Fiindcă administraţia nu are ştiinţă, afară de satele şi sloboziile în care sunt 
biserici şi preoți, că din nou s-au colonizat şi se colonizează sate şi slobozii, deci anume 
care şi câte curți sunt în ele, şi ce distanță anume este de la un sat la altul şi slobozie, şi 
acele sate şi slobozii sunt de stat sau boiereşti şi ceea ce priveşte în acele sate şi slobozii 
şi curți, dacă pot fi în ele biserici şi până la construirea lor dacă trebuie preoți şi anume 
în care sate trebuia, - administraţia neştiind nimic despre aceasta, de aceea despre tot 

ce este scris mai sus, făcând după forma alăturată “vedomoste”, să fie, trimisă la 
administrația duhovnicească” fără zăbavă. 


Pe lângă acest ucaz de la 21 octombrie 1793 este alăturată câte o listă în care se 
enumără şi se împart între blagocini următoarele sate: 


Blagocinului cercului I, preotului Manoil Borjakov, sunt supuse satele: Lunga, 
Pohrebea, Coşniţa, Pererâta, Ciorna, Şibca, Doroţcaia, Beleacova, Butur, Speia, 
Tocmogeia, Teia, Mălăieşti, Băcanii, Mahala, Corjova, Cucieri, Malovata, Roghi şi Dubova 
(în satul Roghi, la două verste depărtare a fost mănăstirea Roghi, în care este o biserică 
până în ziua de astăzi conservată, săpată în piatră, şi consacrată Sfântului Simion 
Stâlpnicul). 


Blagocinului cercului II, preotului Roman Ivanov, au fost supuse satele: 
Ternovca, Sucleia şi Cuciurgan, de la maiorul Hârjeu până la Zavertaica toate satele: 
Caragaş, Slobozia, Ciobruci (Ciubărci) Glinca, Corotna, Zavertaica, lasca, Beleaevca, 
Nicolaevca, Adjider, şi de la Sfipla pe Svinaia sloboziile care sunt. 


Blagocinului din cercul III, preotului Filip Nedolski, au fost supuse satele 
următoare: Ananiev, Valea Hoţului, Malanca, sloboziile ducelui (contelui) Veselovski, a 
brigadiarului Isaciov, a generalului Kutuzov-Golenişcev, a generalului Tolstoi, a 
generalului Zavadovski, Oceakov şi altele care sunt pe Tiligul şi râul Brezan, asemeni pe 
limanul râului Bug şi pe Codâma: Golta, Comorova, Sirova, Krivoe-ozero şi Gvozdovka 
(în Oceakov biserica la 1792 a fost transformată din geamie). 


Blagocinului cercului IV, preotului Gh. Sulima, au fost supuse următoarele 
sate: Lipeţcaia, Păsițel, Handrabura, Botca, Perelita, Osinua, lasinova, Ilia, Henderem, 
Ocna, Kosa, Berzalova (Birzula), Doibani, Comarca, sloboziile lui Arjov, sloboziile lui 
Marcov Nastasia, sloboziile lui Solunski, din vârf până la liman şi altele pe acele râuri, 
ale căror nume administraţia nu le ştie (în apropiere de Păsițel este mănăstirea Păsiţel, 
iar în biserica din Perelita este un antimis cu semnătura mitropolitului Ioachim). 


Toate aceste sate şi slobozii, afară de foarte puține, poartă numiri româneşti, 
ceea ce dovedeşte că aceste sate au fost locuite de români. Afară de aceasta, noi mai 
avem mărturiile arhiepiscopului fost al Hersonului şi al Tauridei Gavriil, care în 
“Analele societăței istorice” de la Odesa, vol. II, p. 140-210 ne aduce oarecare cunoştinţe 
şi despre națiunea populației în diferite sate. 


Aşa, sub anul 1761 dânsul spune: satul Malovata, cu biserica Adormirii; județul 
Tiraspol, clădită cu dezlegarea mitropolitului Daniil. Sub anul 1768: satul Doroţcaia, 
biserica Sfântul Mihail, judeţul Tiraspol. Acest sat a existat în vremea domniei turcilor în 
țara Oceakovului. Aici au trăit moldoveni, ale căror biserici au fost de lemn, biserica ce 
există este clădită după binecuvântarea mitropolitului Daniil”. 


- Sub anul 1770: satul Mahala, cu biserica Sfântul Arhanghel Mihail, ţinutul 
Tiraspol. Biserica este clădită cu binecuvântarea mitropolitului Daniil. 

- La 1771: satul Pohrebea, biserica Sfântul Mihail, județul Tiraspol, clădită 
după binecuvântarea Mitropolitului Daniil. 


- Sub anul 1772: “satul Cucieri, biserica Sfântul Mihail, județul Tiraspol, 
clădită cu binecuvântarea mitropolitului Daniil. 


- Sub anul 1773: satul Delicova, biserica Sfântul Mihail, judeţul Tiraspol. 
Acest sat a existat încă pe vremea domniei turceşti şi în el au trăit moldoveni, această 
biserică în arătatul an este clădită după binecuvântarea mitropolitului Daniil. 


- Sub acelaşi an 1773: satul Butor, biserica Sfântul Arhanghel Mihail, județul 
Tiraspol, este clădită după binecuvântarea mitropolitului Ioachim. 


- Sub anul 1774: oraşul Ananiev, biserica Sfântul Nicolae, de lemn, judeţul 
Ananiev. Aici este clădită biserică nouă, de piatră; “trăiesc moldoveni şi maloruşi”. 


- Sub anul 1778: “satul Ciornâi Taşlâk, biserica Sfânta Varvara, ţinutul 
Bobrinsk, clădită de parohieni colonizați din Moldova”; sub acelaşi an: satul 
Maksimovka, cu biserica Sfântul Arsenie, județul Bobrinsk, clădită la cererea secund- 
maiorului Maxim Ciorbă şi a locuitorilor, care în dosarul despre clădirea bisericii 
începută la 1877 sunt numiţi “noi colonişti”. 


- Sub anul 1779: satul Garaganovca, cu biserica Sfântul Nicolae, județul 
Odesa. Înainte de această biserică, în vremea domniei turceşti, a fost altă biserică de 
lemn, învelită cu stuh, începutul căreia nu se ştie. Au trăit aici numai moldoveni, care şi 
astăzi sunt printre maloruşi, având biserică de piatră, clădită în anul 1802. 


- Sub anul 1780: satul Pesceanâi Brod, biserica Sfântul loan Botezătorul, 
județul Bobrinsk. Cum se vede din dosarul pentru construirea bisericii, a început a se 
coloniza în 1870 şi a avut atunci în sine suflete 631, de ambele sexe, în majoritate 
valahi. Sub acelaşi an: satul Pantasievka, biserica Sfântul Mihail, de lemn, ţinutul 
Aleksandriisk, fondată la 1780, iar construirea ei, după raportul secund-maiorului 
Pantasie, s-a început în anul 1779. Dintr-acest dosar se vede că slobozia aceasta a fost 
colonizată cu locuitori “de naţiune valahă şi sârbească”. Sub acelaşi an: satul lasca, 
biserica Sfântul Gheorghe, de piatră, ţinutul Odesa. În lasca încă în vremea turcilor 
trăiau moldoveni şi aveau biserică, probabil, de lemn. Acum, în anul 1832, s-a clădit aici 
o biserică de piatră. Sub acelaşi an, oraşul Dubăsari, biserica Adormirea Maicii 
Domnului, ținutul Ananiev, construită cu binecuvântarea preasfințitului mitropolit 
Proilav. Acum în locul acelei biserici există alta, de piatră, clădită la anul 1809. 


- Sub anul 1785: satul Pletionâi-Taşlâk, biserica Sfântul Nicolae, de lemn, 
din ținutul Bobrinsk. Din dosarul despre clădirea acestei biserici se vede că locuitorii cei 
dintâi ai acestui sat de stat sunt toți de naţiune valahă, confesiune grecească; ei au venit 
pe aici din locurile lor de mai înainte în vremea războiului Rusiei cu Turcia, va să zică şi 
colonizarea lor aici s-a întâmplat mai înainte. 


- Sub anul 1786: oraşul Novomirgorod, biserica Sfântul Ilie, de piatră, ținutul 
Bobrinsk, clădită prin stăruința negustorului Nicolae Hagiu. Sub acelaşi an, satul Suhoi 

Taşlâk, biserica Acoperemântul Maicii Domnului, de lemn, ţinutul Bobrinsk, clădită 
după binecuvântarea lui Amvrosie, arhiepiscopul Ekaterinoslavului şi după gramota lui, 
dată la 6 februarie 1787, cu prilejul raportului locuitorilor arătatului sat, din care se 
vede că ei toți au fost de națiune valahă şi au trăit în satul Suhoi Taşlâk, de la începutul 
colonizării lor în Rusia; iar colonizarea s-a întâmplat înainte de arătatul an 1787. 


_- Sub anul 1789: satul Speia, biserica Sfântul Nicolae, de piatră, județul 
Tiraspol. Inainte de această biserică a fost, probabil, alta, de lemn. Satul există încă din 
vremea turcilor şi trăiau aici moldoveni. 


- Sub anul 1790: satul Ternovca, biserica Sfânta Paraschiva, județul Tiraspol. 
Înainte de această biserică a fost încă din vremea turcilor, alta, tot a Sfintei Paraschiva, 
de lemn, clădită de moldoveni. 


- Sub acelaşi an: satul Goieni, biserica Sfântul Nicolae, judeţul Tiraspol. Până 
la aceasta a fost altă biserică, de lemn. Satul a existat încă în vremea turcilor şi trăiau în 
el moldoveni. Sub acelaşi an, satul Calagleia cu biserica Sfântul Nicolae, județul Odesa. 
Această biserică acum nu este, dar în locul ei există, de la 1802, o biserică de piatră. Cea 
dintâi, adică clădită în anul 1790, au construit-o moldovenii, din lemn, întorcându-se 
aici după războiul Oceakovului (1789-1791). Moldovenii şi astăzi trăiesc aici; mai trăiesc 
asemenea, aparte, velicoruşi şi maloruşi. Sub acelaşi an: oraşul Ovidiopol, biserica 
catedrală Sfântul Nicolae, de piatră, județul Odesa. Această biserică acum nu este aici; 
locul ei se arată numai prin un stâlp de piatră. Deci fiindcă aici trăiau moldoveni 
ortodocşi încă pe vremea turcilor, apoi este drept că în Ovidiopol, care a fost numit cu 
acest nume mai târziu, erau şi alte biserici. Sub acelaşi an, satul Grădiniţa, biserica 
Maica Domnului, de piatră, județul Odesa. Aproape de 1790 s-au sălăşluit în Grădinița, 
cazaci zaporojeni; iar când ei s-au dus în Kuban, locurile lor le-au ocupat apoi maloruşii, 
care şi astăzi, cu o mică parte de moldoveni, trăiesc aici, având biserică de piatră în 
numele Naşterii Maicii Domnului, clădită în anul 1823. Sub acelaşi an: satul Şibca, 
biserica Sfântul Nicolae, de piatră, județul Tiraspol; satul Lunga, biserica Sfântul 
Nicolae, judeţul Tiraspol; satul Tocmageia, biserica Sfântul Mihail, județul Tiraspol; satul 
Roghi, biserica Naşterea Maicii Domnului, județul Tiraspol. În apropierea acestui sat, şi 
anume nu mai departe de 2 verste de la el, era odată mănăstirea Roghi, astăzi 
desființată. Această mănăstire a fost situată pe malul stâng al Nistrului, de la oraşul 
Dubăsari, 5 verste în sus pe râu. Nu se ştie în care an a fost clădită mănăstirea. Pe aici 
ne-au dus pe noi din satul Roghi, locuitorii, simpli moldoveni care păstrează încă nu 
puţine obiceiuri strămoşeşti, au deosebită stimă şi respect către cei mai mari, au 
dragoste către bisericile dumnezeieşti, şi către clerul lor. Locuitorii, cu toate că ei spun 
că trăiesc sărac, stăpânesc pământul de mare folosință şi se ocupă cu viticultura. 
Vorbesc moldoveneşte, dar ştiu şi ruseşte. Slujba bisericească se face în amândouă 
limbile. Sub acelaşi an: satul Ciobruci (Ciubărci), biserica Acoperemântul Maicii 
Domnului, de piatră, județul Tiraspol. Înainte de această biserică a fost aici un paraclis 
de lemn, acoperit cu stuh, clădit de lipoveni - “nekrasovţi” în vremea turcilor. 


- Sub anul 1791: satul Păsiţel, biserica Sfântul Nicolae, de lemn, judeţul 
Ananiev. Această biserică în anul 1791 s-a reparat numai (în apropiere de satul Păsițel 
era mănăstirea Păsițel, desființată). Biserica în vremea turcilor a fost cea mai săracă, de 
lemn, apoi s-a clădit altă biserică, tot de lemn, care după desființarea mănăstirii a fost 
vândută în satul Ponoară, unde este şi astăzi. În locul mănăstirii Păsiţel este astăzi o 

casă unde stă un locuitor din moldoveni, care se ocupă cu țesătoria pânzei pentru 
trebuințele țăranilor şi mai mult nu este nici o clădire. 


- Sub acelaşi an: satul Doroţcaia, județul Tiraspol, cu biserică de piatră. 
Locuitorii de lângă această biserică sunt moldoveni, maloruşi şi o parte lipoveni- 
"nekrasovţi”. Sub acelaşi ani; satul lasinova, biserica Adormirea Maicii Domnului, de 
piatră, județul Tiraspol. Sub acelaşi an: satul Valea Hoţului, biserica Sfântul Nicolae, de 
piatră, judeţul Ananiev. Înainte de această biserică au mai fost încă alte două, una după 
alta, şi s-au distrus. Satul a existat încă de pe vremea turcilor şi au trăit aici moldoveni. 


- Sub anul 1792: satul Caspero-Nicolaevca, biserica Sfântul Dimitrie, de 
piatră, județul Herson. Astăzi este aici altă biserică, clădită în 1817; de piatră, trăiesc o 
parte moldoveni, colonizarea cărora s-a întâmplat până la alipirea regiunii Oceakov. 
Satul Parcani, biserica Sfântul Nicolae, de piatră, județul Tiraspol. Locuitorul din acest 
sat Evstratie Vântul, în anul 1872, a rugat pe arhiepiscopul Amvrosie ca dânsul să deie 
dezlegare pentru clădirea acestei biserici. Satul Remerovca, biserica Sfântul loan 
Înaintemergătorul, de piatră, judeţul Tiraspol. Această biserică a fost de lemn şi în anul 
1820 s-a clădit alta nouă. Satul s-a colonizat după cucerirea regiunei Oceakov şi 
locuitorii lui sunt moldoveni. - Satul Ghidirim, biserica Maica Domnului, de lemn, 
județul Tiraspol. - Satul Perilita, biserica Sfântul Mihail, de lemn, județul Ananiev. 
Aceste biserici în anul 1791 şi 792, fiind foarte vechi, s-au reparat cu dezlegarea 
preasfințitului Gavriil, prin urmare, avem bază ca începutul lor să se referim la vreme 
mai dinainte. În biserica din Perelita este un antimis cu iscălitura preasfințitului 
Ioachim. - Satul Ocna: biserica Adormirea Maicii Domnului, de lemn, județul Tiraspol. 
Această biserică este cea mai veche şi în locul ei, la 1840, proprietarul din acest sat a 
clădit altă biserică, de piatră, în stil bizantin. - Satul Doibani, biserica Sfântul Mihail, 
județul Tiraspol, până la această biserică a fost alta, de lemn, satul exista încă de pe 
vremea turcilor şi trăiau aici moldoveni. - Satul Birzula: biserica Sfântul loan Teologul, 
de lemn, județul Ananiev, până la această biserică a fost alta, de lemn, dar în alt loc, cu 
acelaşi nume, clădită încă din vremea turcilor, locuitorii au fost moldoveni care şi acum 
sunt - Satul Mălăieşti: biserica Sfântul Nicolae, de piatră, județul Tiraspol. Nu se ştie 
când a fost clădită această biserică, deci altă biserică înaintea ei n-a fost. Satul este din 
vremea cuceririi regiunii Oceakov şi trăiesc aici moldoveni. Satul Glina, biserica Sfântul 
Nicolae, de piatră, județul Tiraspol. Clădită cu stăruința zaporojeanului Tuliţă, de lemn, 
acoperită cu stuh, în locul căreia s-a clădit alta, de piatră, au trăit aici zaporojeni şi 
moldoveni, care şi astăzi trăiesc aici cu o parte de maloruşi. - Satul Slobozia, biserica 
Sfântul Mihail, de piatră, judeţul Tiraspol. Înainte de această biserică a fost aici alta, al 
cărei început nu se ştie. Se spune că în vechime Slobozia se chema Rufa. - Satul 
Nezavertailovca: biserică de piatră, județul Tiraspol. Locuitorii la această biserică sunt 
moldoveni, maloruşi, şi înainte au fost o parte de lipoveni- “nekrasovți”. - Satul 
Andreevka: biserica Adormirea Maicii Domnului, este clădită de marinarul căpitan 
Emilian Suceveanu şi sfințită în anul 1798, după binecuvântarea mitropolitului Gavriil. - 
Satul Golta, biserica Sfântul Nicolae, de piatră, județul Bobrinsk. - Satul Sucleia, 
biserica Sfântul Nicolae, de piatră, județul Odesa. 


- Sub anul 1793: orăşelul Kantacuzinovka, biserica Sfântul loan 
Înaintemergătorul, de piatră, județul Ananiev. Satul este colonizat de colonişti din 
Moldova pe pământul dat conților Ion şi Nicolae Cantacuzin, care au şi clădit această 
biserică. Sub acelaşi an, Novopokrovka, biserica Acoperemântul Maicii Domnului, 

județul Odesa. Sub acelaşi an: satul Osipovca, biserica Sfântul Iosif, de piatră, judeţul 
Tiraspol, această biserică este clădită, după dezlegarea dată de Mitropolitul Gavriil la 29 
octombrie 1793, de proprietarul, contele Vasile Argutinski-Dolgoruki, “în sate care din 
nou se colonizează” cu maloruşni şi moldoveni. Sub acelaşi an: satul Teia, biserica 
Sfânta Paraschiva, de piatră, județul Tiraspol. Acest sat format din moldoveni, a fost 
distrus de tătari şi biserica din sat a fost arsă. Pentru aceasta aici este biserică nouă şi 
locuitorii s-au sălăşluit din nou. - Satul Hârjova: biserica Sfântul Gheorghe, de piatră, 
județul Tiraspol. Este clădită de proprietarul Gujev. Satul este contemporan cu biserica 
care este pe un loc înalt, foarte frumos, de unde curge un pârâu cu apă destulă de izvor, 
trăiesc maloruşi. Sub acelaşi an: Hmelkova, biserica Sfântul Nicolae, de lemn, județul 
Bobrinsk. Satul Taşin, biserica Sfântul Adrian şi Natalia, de piatră, judeţul Odesa. 
Taşinul este sălăşluit de moldoveni. - Satul Buzinovca: biserica Sfântul Mihail, de piatră, 
județul Odesa. Colonizarea satului este contemporană cu clădirea bisericii. Cei dintâi 
locuitori au fost maloruşi, apoi moldoveni, nemți şi armeni. - Satul Handrabura, biserica 
Sfântul Mihail, de piatră, județul Ananiev. - Sub anul 1795: satul Nicolaevca - 
Vântulovca, biserica Sfântul loan Teologul, de lemn, județul Bobrinsk, închisă în anul 
1840. Sub acelaşi an: satul Nicolaevka, biserica Sfântul Mihail, de piatră, județul 
Bobrinsk. Acest sat s-a format de moldoveni, din diferite trepte, colonizat din Moldova. 
Sub acelaşi an: satul Baital, biserica Naşterea Maicii Domnului, de lemn, județul 
Ananiev. Trăiesc în Baital în părți egale malo-ruşi şi moldoveni. 


- Sub anul 1797: satul Bogoslava, biserica Sfântul loan Teologul, de piatră, 
județul Tiraspol. Biserica este clădită de proprietarul Ivan Grosul-Tolstoi. De atunci 
există şi satul în care trăiesc maloruşi. Locul este bogat în ape de izvor. 


- Sub anul 1799: oraşul Odesa, biserica “edinoverilor”, - Acoperemântul 
Maicii Domnului, de piatră. După binecuvântarea arhiepiscopului Chişinăului şi al 
Hotinului, Dimitrie, biserica s-a sfinţit în acelaşi an (1822). Se ştie că ţinutul Odesa până 
în râul Bug, aparținea până la 1837 eparhiei de Chişinău. Sub acelaşi an: satul 
Svetlopoliskoe, biserica Sfântul Dumitru, de lemn, judeţul Aleksandriisk. Este clădită de 
locotenent-colonelul Trandafilov. 


- Sub anul 1800: satul Ilinskoe, biserica Sfântul Alexandru, de piatră, județul 
Odesa. 


- Sub anul 1804: oraşul Tiraspol biserica catedrală Sfântul Nicolae, de piatră. 
Se ştie din informaţii certe, verbale, că în locul unde este astăzi oraşul Tiraspol încă pe 
vremea domniei turceşti era satul moldovenesc Sucleia, în care era biserica Sfântul 
Ierarh Nicolae, de lemn, acoperită cu stuh. Nu se ştie de cine şi când a fost clădită. În 
anul 1787, până la începutul războiului Rusiei cu Turcia, guvernul turcesc a trimis o 
parte de tătarii din Bugeac în regiunea Oceakov ca să jefuiască şi să distrugă toată 
populaţia, mai ales prin locurile apropiate de malul Nistrului; înştiințând despre aceasta, 
locuitorii din aceste locuri au fugit în diferite părți, unii în fosta Polonie, alții peste Bug, 
în Rusia, iar cealaltă parte tătarii au dus-o în Turcia, arzând cu foc locuinţele lor; atunci 
a fost ars şi satul Sucleia, împreună cu biserica. lar când în anul 1791 s-a încheiat 
pacea între Rusia şi Turcia şi regiunea Oceakov a fost dată Rusiei, iar locuitorii cei fugiți 
au început a se întoarce la locuinţele lor dinainte şi au început a se forma din nou sate, 
atunci şi locuitorii din Sucleia au venit la hogeagurile lor de mai înainte, şi au format un 
sat mic, cu acelaşi nume şi fiindcă ei erau deprinşi cu slujba dumnezeiască şi fără ea nu 

puteau să steie mult, apoi după petiția “koşevoiului” oastei de la Marea Neagră, fiindcă 
această oaste de la 1790-1794 ocupa toate locurile de pe maluri, începând de la Bender 
şi până la Oceakov şi cu dezlegarea lui Amvrosie, arhiepiscopul de Ekaterinoslav, în anul 
1792, au clădit alta, tot de lemn, acoperită cu stuh şi cu acelaşi nume. lar când prin 
înaltul rescript de la 17 iunie 1792 pe numele generalului Kahovski s-a poruncit ca să 
fie făcută o linie de graniță de cetăți pe Nistru şi comandantul oştilor din regiunea 
Oceakov contele Suvorov Râmnikski a ales pentru cetate locul în apropierea satului 
Sucleia, care apoi s-a şi clădit de inginer-maiorul Devolan şi s-a numit “principala cetate 
a Nistrului la gura Botnei”. Apoi pe lângă această cetate au început a se forma un forştat 
de oameni mutaţi în 1794 din orăşelul Părcani, asemeni şi din locuitori care au venit în 
acelaşi loc unde a fost satul Sucleia din care cauză locuitorii acestui sat s-au mutat mai 
jos, cu trei verste, pe Nistru şi biserica lor a rămas biserică de forstat. 

Apoi, când prin înaltul ucaz de la 27 ianuarie 1795 s-a fondat gubernia 
Voznesensk şi forşatul de lângă cetatea principală a Nistrului a fost numit Tiraspol, oraş 
de județ, atunci şi biserica a fost numită biserică de oraş; iar prin acelaşi ucaz de la 18 
decembrie 1797 s-a numit biserică catedrală de stat. Şi fiindcă de la început această 
biserică s-a clădit în grabă şi din lemn de salcie, din această cauză până pe la anul 1800 
a ajuns la aşa vechime că nu se mai putea repara, apoi din această cauză, asemeni şi 
pentru vederea din afară nu prea bună, nepotrivită pentru un oraş de județ, în arătatul 
an, după dezlegarea lui Gavriil, mitropolitul Novorosiei şi Niprului, a început a se clădi, 
şi în anul 1804 s-a sfârşit această biserică de piatră, purtând aceeaşi numire, care este 
până în ziua de astăzi. Pe lângă ea nu e nimic de însemnat din antichități. 


- Sub anul 1805: satul Brailovca, biserica Sfântul Duh, de piatră, judeţul 
Bobrinsk. 


- Sub anul 1808: satul Braşovanovca, biserica Acoperemântul Maicii 
Domnului, de piatră, județul Tiraspol. Nu se ştie dacă au fost aici până la aceasta şi alte 
biserici locuitorii aici totdeauna au fost moldoveni. 


- Sub anul 1810: satul Perişor, biserica Sfântul Nicolae, de piatră, judeţul 
Ananiev. Până la această biserică a fost aici un paraclis, deci acest paraclis ca şi satul, a 
început a exista nu mai înainte, de cucerirea regiunii Oceakov de Rusia. 


- Sub anul 1811: satul Kovaliovka, biserica Sfântul Mihail, de piatră, judeţul 
Odesa. 


- Sub anul 1820: oraşul Odesa, suburbia Moldovanca, biserica Sfântul 
Mihail, de piatră. Această biserică în arătatul an 1820 s-a sfinţit, iar la 8 noiembrie 1817 
s-a fondat la cererea împuternicitului de locuitorii sloboziei Moldovanca, burghezul 
Moise Ducinski, care cerere s-a dat la 12 noiembrie 1815. Această parte de oraş se 
cheamă Moldovanca, fiindcă, după cucerirea oraşului Oceakov, aici au trăit moldovenii 
prizonieri. 


- Sub anul 1821: satul Taşlâc, biserica Sfântul Gheorghe, de piatră, județul 
Tiraspol; până la această biserică a fost aici alta, de lemn, încă din vremea turcilor, va să 
zică şi satul exista atunci şi trăiau în el moldoveni. Sub acelaşi an, satul Gorievka, 
biserica Adormirea Maicii Domnului, de piatră, județul Tiraspol. Nu se ştie dacă a fost 
până atunci altă biserică, pe lângă aceasta au trăit şi trăiesc aici moldoveni. 

- Sub anul 1829: satul Aleksandrovka, biserica Acoperemântul Maicii 
Domnului, de piatră, ținutul Tiraspol. Ea este clădită la dorința şi cererea nobililor şi 
locuitorilor de naţiune moldoveni, care s-au sălăşluit aici şi au cerut dezlegare să 
clădească biserică încă în anul 1807. Sub anul 1835: satul Chetrosanovca, biserica 
Sfânta Troiță, de lemn, județul Bobrinsk. 


- De la 1793 până la 1799 în regiunea Oceakov, alipită la gubernia 
Ekaterinoslav, ca chiriarhi vedem pe fostul mitropolit al Moldovei Gavriil Bănulescu- 
Bodoni; chiriarhia lui a durat până la 1799 când dânsul a fost mutat la Kiev ca 
mitropolit. De la 1799 până la 1810 în regiunea dintre Nistru şi Bug au rămas ca 
chiriarhi arhiepiscopii de Ekaterinoslav. 


- De la 1812 noi găsim proiectul exarhului Sf. Sinod din Moldova, Valahia şi 
Basarabia, în care se recomanda Sf. Sinod ca bisericile dintre Nistru şi Bug să fie 
administrate de arhiepiscopul Chişinăului şi Hotinului. Această anexare, scrie Gavriil, 
nu numai ar perfecționa această eparhie, ci chiar şi pentru popoarele ce locuiesc în ea ar 
fi mai de bucurie, fiindcă stepele Oceakovului, ca şi Basarabia, sunt locuite de valahi, 
greci, bulgari, şi de colonişti de diferite naţiuni, iar ruşi sunt foarte puţini. După moartea 
lui Gavriil la 1821 această regiune a fost administrată de succesorul său, Dimitrie 
Sulima, până la anul 1837, când s-a înființat eparhia de gradul II cu numirea de Herson, 
având catedra în Odesa. Tot atunci bisericile din Odesa, Ananiev şi Tiraspol şi din 
ținuturile lor au început a fi administrate de chiriarhii din Odesa. 


Împărţirea regiunii Oceakov sau a regiunii dintre Nistru şi Bug, în blagocinii sau 
protopopiate o vom înţelege şi mai clar dacă vom apela la ajutorul cărților. Blagocinia cea 
dintâi se întindea de la gura lagorlâcului până la Tiraspol; a doua blagocinie se întindea 
de la Tiraspol până la limanul Nistrului şi pe malul mării până la Hagibei sau Odesa de 
astăzi, cu noile slobozii pe Cuciurgan, Cuialnic şi Svinaia; a treia blagocinie, cu mai 
largă întindere, dar cu cea mai mică populaţie, se întindea de la Balta pe Codâma şi Bug 
până la limanul Bugului; şi, în sfârşit, blagocinia a patra se întindea de la gura 
Iagorlâcului în sus până la Balta. 


Regretăm că nu toți blagocinii au prezentat informaţiile care se cereau de la ei. 
Judecând după raportul blagocinului cercului al doilea, preotul Roman Ivanov, cauzele 
neprezentării informaţiilor administraţiei duhovniceşti de la Dubăsari au fost variate. 
Între altele, preotul Roman Ivanov raportează administraţiei duhovniceşti că nu numai 
în satele boiereşti, ci şi în satele de stat, capătă cu mare împotrivire căruțe şi dânsul se 
roagă ca în viitor să se ia alte măsuri şi să fie cerut ajutor de la cine se cuvine. Pe baza 
citatului registru de sate şi slobozii, care intrau în regiunea Oceakov, aici erau până la 
60 de parohii ortodoxe. 


1. Memoriile Societăţei Istorice şi Arheologice din Odesa, vol. 9, p. 291. 
2. Ibidem, p. 292-294. 
3. Memoriile Societăţii de Istorie şi Antichităţi. Odesa, vol. I, p. 770. 


4. Ucazul de la 21 octombrie, p. 793. 

